Nog 3 vas oor 'video-moord' | Maroela Media
Nog drie mense is in Polokwane in Limpopo in hegtenis geneem in verband met die wrede moord op die plaaslike musikant Thoriso Themane.
Themane (27) is Saterdagaand in die Florapark op dié dorp aangerand waarna hy vir dood agtergelaat is. Themane was glo op pad huis toe van 'n musiekoefening by sy kerk toe hy deur 'n groep skoolseuns oorval en aangerand is.
Volgens brig. Motlafela Mojapelo, woordvoerder van die polisie, is die drie verdagtes, almal 36 jaar oud, Donderdagaand op verskillende plekke in Polokwane in hegtenis geneem.
Dít volg nadat dit bekend geword het dat dié drie glo tydens die aanval op Themane op die toneel afgekom het, waarna hulle na bewering ingespring en deelgeneem het, verduidelik Mojapelo.
Die drie sal Maandag by die ander ses verdagtes aansluit vir die tweede hofverskyning in die saak. Dit bring die totale getal verdagtes in die moord op Themane op nege te staan.
Vyf van die skoolseuns het gister in die Polokwane-landdroshof verskyn in verband met die moord. Hofverrigtinge is egter uitgestel nadat 'n sesde skoolseun in hegtenis geneem is.
Die seuns het na bewering Themane se moord op kamera vasgelê waarna video's daarvan wyd op sosiale media versprei is.
Honderde ontstoke lede van die gemeenskap het vandag deur die strate van Polokwane na die plaaslike polisiekantoor beweeg om te eis dat geregtigheid geskied. Die protesoptog het onder die hutsmerk #JusticeForThoriso plaasgevind. Die meeste protesgangers het swart klere gedra en motorfietsryers en politieke partye het ook by die optog aangesluit.
Die plaaslike koerant, Polokwane Review, berig dat nog 'n optog wat gereël is deur Themane se familie en vriende, vanmiddag sal plaasvind. Dié optog sal van die park waar Themane aangeval is tot by sy huis beweeg.
Mag geregtigheid geskied, nie net hier met die hofsaak nie, maar ook geregtigheid uit God se hand.
36 jaar oud en seker ook nog op skool.
waar hou wreedheid op…..wat is julle dat julle so wreed is. Geen gevoel vir n ander nie. Hoe tragies die seun kom van n kerk oefening af en word so wreed vermoor. Jammer vir sy ouers
'n Groep 'skoolseuns' wat 36 jaar oud is?? En dan moet my kinders saam met sulke boewe op die skoolbanke sit